14.		Zmena žaloby
			(§ 139 až § 143 Civilného sporového poriadku)
Okresnému súdu Rimavská Sobota
k sp. zn. 45Cb/45/2022
V Hrachove dňa 1. júla 2022
Vec:	Návrh na pripustenie zmeny žaloby
V spore žalobcu: Jozef Krtko, nar. 1. 2. 1967 podnikajúci pod obchodným menom Jozef Krtko – KTMX Technology, fyzická osoba oprávnená podnikať s miestom podnikania Hronská 75, Hrachovo, IČO: 36 589 852 proti žalovanému: ALEACORP, s.r.o. so sídlom Moskovská 2, Rimavská Sobota, IČO: 35 233 385 o zaplatenie 6 300 € s príslušenstvom sme podali dňa 1. júna 2022 na súd žalobu, ktorá sa vedie na Okresnom súde Rimavská Sobota pod spisovou značkou 45Cb/45/2022. 
V predmetnom spore sa domáhame na žalovanom zaplatenia sumy 6 300 € spolu s úrokom z omeškania vo výške 12 % ročne zo sumy 3 000 € od 17. 2. 2022 do 20. 5. 2022, zo sumy 2 400 € od 21. 5. 2022 do zaplatenia, zo sumy 1 000 € od 25. 3. 2022 do zaplatenia a zo sumy 2 900 € od 29. 4. 2022 do zaplatenia ako aj náhrady trov konania, pričom dlh žalovaného pozostáva z neuhradených faktúr č. 28732 zo dňa 2. 2. 2022 splatnej dňa 16. 2. 2022 na sumu 3 000 € (mínus uhradená časť 600 € dňa 20. 5. 2022), č. 29348 zo dňa 10. 3. 2022 splatnej dňa 24. 3. 2022 na sumu 1 000 €, č. 29511 zo dňa 14. 4. 2022 splatnej dňa 28. 4. 2022 na sumu 2 900 €. 
Po podaní žaloby na súd sme zistili, že žalovaný neuhradil ani faktúru č. 85478 zo dňa 2. 1. 2022, splatnú dňa 17. 1. 2022 na sumu 2 000 €. 
Dôkazy:
–	Objednávka + Faktúra č. 85478 + Dodací list
Z uvedeného dôvodu preto žiadame, aby súd pripustil zmenu žaloby, a to tak, že žiadame, aby súd vydal tento
r o z s u d o k :
I.	Žalovaný je povinný zaplatiť žalobcovi sumu 8 300 € spolu s úrokom z omeškania vo výške 12 % ročne zo sumy 2 000 € odo dňa 18. 1. 2022 až do zaplatenia, zo sumy 3 000 € od 17. 2. 2022 do 20. 5. 2022, zo sumy 2 400 € od 21. 5. 2022 do zaplatenia, zo sumy 1 000 € od 25. 3. 2022 do zaplatenia a zo sumy 2 900 € od 29. 4. 2022 do zaplatenia, paušálnu náhradu nákladov spojených s uplatnením pohľadávky 40 €, všetko v lehote troch dní odo dňa právoplatnosti tohto rozsudku.
II.	Žalobca má voči žalovanému nárok na plnú náhradu trov konania. 
Súdny poplatok za rozšírenie návrhu podľa § 7 ods. 7 zákona o súdnych poplatkoch zaplatíme na výzvu súdu. 
Jozef Krtko
Poznámky
Žalobca môže počas konania so súhlasom súdu meniť žalobu. Zmena žaloby je návrh, ktorým sa rozširuje uplatnené právo alebo sa uplatňuje iné právo. Zmenou žaloby je i podstatná zmena alebo doplnenie rozhodujúcich skutočností tvrdených v žalobe. Za zmenu žaloby sa nepovažuje úkon žalobcu, ktorým mení uplatnený nárok, ak určitý spôsob usporiadania vzťahu medzi stranami vyplýva z osobitného predpisu.
Súd nepripustí zmenu žaloby, ak by výsledky doterajšieho konania nemohli byť podkladom na konanie o zmenenej žalobe. Súd nepripustí zmenu žaloby ani vtedy, ak by na konanie o zmenenej žalobe bol vecne alebo kauzálne príslušný iný súd.